[Foto’s] Gru-botsing in Vrystaat eis sesDie motor se wrak. Foto: Verskaf Ses mense is dood in ŉ gru-botsing laat Donderdagaand op die N3-snelweg in die Vrystaat. Chris Botha, woordvoerder van Netcare 911, het gesê ŉ motor en ŉ vragmotor het by die Montrose-afrit, sowat 30 km buite Harrismith, gebots. “ŉ Motor met vyf volwassenes en ŉ kind wou in die Montrose-pad indraai toe die swaarvoertuig die motor teen die kant getref het,” het Botha gesê. Vier van die mense in die motor was reeds dood toe paramedici en die brandweer omstreeks 23:40 by die toneel opgedaag het. “Die kind en nog ŉ volwassene was in ŉ kritieke toestand. Paramedici het onverpoosd gepoog om hulle te stabiliseer terwyl die brandweer almal uit die verfrommelde wrak gesny het.” Die volwassene en die kind is na ŉ hospitaal in Harrismith geneem waar hulle aan hul beserings beswyk het. Die polisie ondersoek die ongeluk.